PTTEP บวกต่อ 3% ขานรับน้ำมัน WTI พุ่ง 3% หลัง “ปูติน” ประกาศระดมพล
PTTEP บวกต่อ 3% ขานรับน้ำมัน WTI พุ่ง 3% หลัง “ปูติน” ประกาศระดมพลเพื่อยกระดับการทำสงครามกับยูเครน
21 ก.ย. 2565

ผู้สื่อข่าวรายงานว่า วันนี้ (21 ก.ย. 65) ราคาหุ้น  บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ณ เวลา 16:02 น. อยู่ที่ระดับ 174 บาท บวก 4.50 บาท หรือ 2.65% สูงสุดที่ระดับ 176 บาท ต่ำสุดที่ระดับ 166.50 บาท ด้วยมูลค่าการซื้อขาย 3.63 พันล้านบาท

สำหรับราคาหุ้น PTTEP ปรับตัวขึ้นสะท้อนจากราคาน้ำมัน WTI พุ่งขึ้นกว่า 3% หลังจากประธานาธิบดีวลาดิเมียร์ ปูติน ผู้นำรัสเซีย ประกาศระดมกำลังพลเพื่อยกระดับการทำสงครามกับยูเครน
โดยสัญญาน้ำมันดิบเวสต์เท็กซัส (WTI) ส่งมอบเดือนต.ค. พุ่งขึ้น 3.07% แตะที่ 86.52 ดอลลาร์/บาร์เรล ขณะที่สัญญาน้ำมันดิบเบรนท์ส่งมอบเดือนต.ค.พุ่งขึ้น 2.96% แตะที่ 93.30 ดอลลาร์/บาร์เรล
ทั้งนี้ เกิดจากปัจจัยปธน.ปูตินประกาศระดมกำลังพลบางส่วนในรัสเซีย พร้อมระบุว่าจะใช้ทุกวิถีทางในการปกป้องรัสเซีย และจะผนวกทุกดินแดนที่ทหารรัสเซียยึดครองสำเร็จ โดยคำประกาศดังกล่าวถือเป็นการยกระดับการทำสงครามในยูเครน
สำนักข่าวซีเอ็นบีซีรายงานว่า การประกาศระดมพลบางส่วนถือเป็นการเตรียมความพร้อมในการทำสงครามของรัสเซีย โดยจนถึงขณะนี้รัสเซียยังไม่ได้ประกาศการทำสงครามต่อยูเครน และเรียกการโจมตียูเครนว่า “ปฏิบัติการพิเศษทางทหาร” แต่การระดมกำลังพลบางส่วนอาจหมายความว่า ธุรกิจและพลเมืองรัสเซียต้องให้การช่วยเหลือในการทำสงครามมากขึ้น
ด้านบล.ฟินันเซีย ไซรัส ระบุว่า ด้านสัญญาณเทคนิคของ PTTEP โดยราคาฟื้นตัวขึ้นมาจากแนวรับ 163.50 บาทตามที่ประเมินไว้ โดยการฟื้นตัวของราคาหุ้นมีแนวต้านแรกที่ 170 บาทและแนวต้านหลักที่ 175 บาท